作者:蔣捷
標題:賀新郎
內容:綠墮雲垂領。背琵琶、盈盈袖手，粉閒紅靚。依約春遊歸來倦，又似春眠未醒。灩寒泚、低迷蓉影。鶯帶松聲飛過也，柳窗深、尚記停針聽。魂浩蕩，孤芳景。金釵斷股瓶沈井。問蘇城、香銷卷子，倩誰題詠。燈暈青紅殘醉在，小院屏昏帳暝。誤瞋怪、眉心慵整。人道真真招得下，任千呼萬喚無言應。空對此，淚花冷。